На 9 май учениците от пети б клас, иновативна паралелка в направление „Гражданско образование“ в СУ „Свети Софроний Врачански“, отбелязаха Деня на Европа.  
 Този ден е посветен на мира и единството в Европа. На този ден празнуваме Деня на Европа, както и победата над хитлерофашизма, и с това - края на най-голямата и унищожителна война - Втората световна. На тази дата се отбелязва годишнината от историческата Декларация на Шуман. В своя реч през 1950 г. в Париж Робер Шуман, френски външен министър, споделя своята идея за нова форма на политическо сътрудничество в Европа, която ще направи войната между европейските народи немислима.   
 Учениците разговаряха за цената на мира, за свободата и за ценностите на следвоенна Европа. Прозвучаха стиховете от непреходната „Ода на радостта“ на Фридрих Шилер:  
 Радост - ти дете на Рая,  
 ти, божествен ясен плам!   
 Ний пристъпваме в омая,   
 о, богиньо, в твоя храм.   
 Твоя светъл чар споява туй,   
 що светски нрав дели,   
 братя всички люде стават,  
 щом с крила повееш ти.

Петокласниците научиха какво означава Берлинската стена и какво символизира нейното разрушаване през 1989 година. Припомниха си какво са изучавали по гражданско образование за правата на гражданина. Споделиха с вълнение своите мисли за правото на избор, за свободата и надеждата. И тук намериха своето място стиховете от поемата на Одисеас Елитис „Достойно ест“, за която той получава Нобелова награда за литература:

Към страна далечна и безгрешна сега съм потеглил.  
Сега ме следят въздушни създания  
 с дъгите на полюса по косите  
и с мека позлата по кожата.

Сред тревите минавам, с коляно – корабен нос  
от лицето на земята моят дъх прогонва  
 последните къдели на съня.  
И до мене дървесата крачат срещу вятъра.

И сега със слава ще премина.  
В лишенията виждам наслада от плод.  
 Маслинови криви гори със синьо между пръстите  
 са годините на гняв зад решетките.

И крайбрежие безкрайно,  
 където аз невинен ще пристъпя.

Към страна далечна и безгрешна сега съм потеглил.

Учениците бяха подготвили постери за всяка държава член на Европейския съюз. Разгледаха ги и коментираха символите, вплетени в техните гербове, кога са се присъединили към съюза и кои са техните столици.   
 В края на занятието надуха балони с надписи: „Европа“, „9 май“, „Мир“, „Свобода“ „Радост“.

И понеже поетите са изразителите както на своите чувства, така и на общите въжделения на народите, завършихме със стихове:  
 Фридрих Шилер  
 На жадуващия да подобри света

Нека ти кажа, приятелю, как аз разбирам човека!  
 Вярвай на Словото! Още Водачът не ме е подвел.  
 Никога няма да можеш за хората мъдро да съдиш;  
 Както ги носиш в сърцето, така и ще ги прецениш.

А на човека, когото в живота си кратък ще срещнеш,  
 Ако желае, подай му радушно за помощ ръка.  
 Но за дъжда и за благото тук на човешкото племе  
 Грижата нека да има Небето, и вчера, и днес!

Ирина Даскалова  
класен ръководител на пети б клас